Likumprojekts

**Grozījumi likumā "Par izložu un azartspēļu nodevu un nodokli"**

Izdarīt likumā "[Par izložu un azartspēļu nodevu un nodokli](http://likumi.lv/ta/id/57415-par-izlozu-un-azartspelu-nodevu-un-nodokli)" (Latvijas Republikas Saeimas un Ministru Kabineta Ziņotājs, 1994, 14. nr.; 1995, 22. nr.; 1997, 9. nr.; 1999, 17., 24. nr.; 2001, 15., 24. nr.; 2003, 2., 15., 20., 23. nr.; 2005, 14. nr.; 2007, 8. nr.; 2009, 14. nr.; Latvijas Vēstnesis, 2011, 65., 204. nr.; 2013, 194. nr.; 2015, 248. nr.; 2016, 241. nr.; 2017, 156., 242. nr.; 2019, 118. nr.) šādus grozījumus:

1. 3. pantā:

aizstāt pirmās daļas 1. un 2. punktā skaitli "23 400" ar skaitli "28 080";

izteikt pirmās daļas 3. punktu šādā redakcijā:

"3) azartspēļu automāti – par katra azartspēļu automāta katru spēles vietu – 6000 *euro*;".

2. 5. pantā:

aizstāt pirmajā daļā vārdus "spēļu automāts" (attiecīgā locījumā) ar vārdiem "azartspēļu automāts" (attiecīgā locījumā);

izslēgt ceturto daļu.

3. 12. pantā:

izteikt otro daļu šādā redakcijā:

"Ienākumi no azartspēļu nodokļa, izņemot šā panta trešajā daļā noteikto, 78 procentu apmērā ieskaitāmi valsts pamatbudžetā, bet 22 procentu apmērā – tās pašvaldības budžetā, kuras teritorijā tiek organizēta azartspēle.";

izteikt piekto daļu šādā redakcijā:

"Valsts ieņēmumu dienests divu darba dienu laikā pēc šā likuma 10. panta septītajā daļā noteiktā izložu un azartspēļu nodokļa samaksas termiņa sadala un attiecina nodokļa ieņēmumus šādi:

1) izložu nodokļa ieņēmumus par vietēja mēroga izložu (arī momentloteriju) organizēšanu – 100 procentu apmērā ieskaita tās pašvaldības budžetā, kuras teritorijā tika organizēta izloze (arī momentloterija);

2) azartspēļu nodokļa ieņēmumus (izņemot azartspēļu nodokļa ieņēmumus par šā likuma 3. panta piektajā daļā minēto objektu) – 22 procentu apmērā ieskaita tās pašvaldības budžetā, kuras teritorijā tika organizēta azartspēle, bet 78 procentu apmērā attiecina uz valsts pamatbudžeta ieņēmumiem."

Papildināt pārejas noteikumus ar 15. punktu šādā redakcijā:

"15. Grozījums 12. panta piektajā daļā par tās izteikšanu jaunā redakcijā stājas spēkā 2021. gada 1. janvārī."

Likums stājas spēkā 2020. gada 1. janvārī.

Finanšu ministrs

J. Reirs